CELEX: 32013D0006(01)
Language: fi
Date: 2013-03-20 00:00:00
Title: 2013/169/EU: Euroopan keskuspankin päätös, annettu 20 päivänä maaliskuuta 2013 , omassa käytössä olevien valtion takaamien kattamattomien pankkien joukkovelkakirjojen käyttämistä vakuutena eurojärjestelmän rahapoliittisissa operaatioissa koskevista säännöistä (EKP/2013/6)

5.4.2013   
            
            
               FI
            
            
               Euroopan unionin virallinen lehti
            
            
               L 95/22
            
         EUROOPAN KESKUSPANKIN PÄÄTÖS,
   annettu 20 päivänä maaliskuuta 2013,
   omassa käytössä olevien valtion takaamien kattamattomien pankkien joukkovelkakirjojen käyttämistä vakuutena eurojärjestelmän rahapoliittisissa operaatioissa koskevista säännöistä
   (EKP/2013/6)
   (2013/169/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen luetelmakohdan sekä 12.1, 14.3 ja 18.2 artiklan,
   sekä katsoo seuraavaa:
   
               (1)
            
            
               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro, voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Eurojärjestelmän rahapolitiikan välineistä ja menettelyistä 20 päivänä syyskuuta 2011 annettujen suuntaviivojen EKP/2011/14 (1) liitteessä I määritellään yleisehdot, mukaan lukien eurojärjestelmän luottotoimissa käytettävien vakuuksien vakuuskelpoisuusehdot, joiden perusteella EKP ja kansalliset keskuspankit ovat valmiita toteuttamaan luottotoimia.
            
         
               (2)
            
            
               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan.
            
         
               (3)
            
            
               Omassa käytössä olevien valtion takaamien pankkien joukkovelkakirjojen suora käyttö sekä tällaisten joukkovelkakirjojen välillinen käyttö – silloin kun ne ovat saman vastapuolen tai siihen läheisesti sidoksissa olevan yhteisön liikkeeseen laskemien katettujen pankkien joukkovelkakirjojen kanssa samassa sammiossa – vakuutena eurojärjestelmän rahapoliittisissa operaatioissa olisi täysin suljettava pois 1 päivästä maaliskuuta 2015. EKP:n neuvosto voisi poikkeustapauksissa myöntää poikkeuksen tästä kiellosta eurojärjestelmän rahapoliittisiin operaatioihin osallistuville vastapuolille.
            
         
               (4)
            
            
               Tällaisen poikkeuksen ehdot olisi vahvistettava EKP:n päätöksessä,
            
         ON HYVÄKSYNYT TÄMÄN PÄÄTÖKSEN:
   1 artikla
   Omassa käytössä olevia valtion takaamia kattamattomia pankkien joukkovelkakirjoja koskevien sääntöjen muutokset
   1.   Eurojärjestelmän rahapoliittisissa operaatioissa vastapuoli ei 1 päivästä maaliskuuta 2015 saa käyttää vakuutena sen itsensä tai siihen läheisesti sidoksissa olevan yhteisön liikkeeseen laskemia veronkatoon oikeutetun ETA-maan julkisen viranomaisen tai useampien tällaisten viranomaisten täysimääräisesti takaamia kattamattomia pankkien joukkovelkakirjoja a) suoraan, tai b) välillisesti, kun ne ovat saman vastapuolen tai siihen läheisesti sidoksissa olevan yhteisön liikkeeseen laskemien katettujen pankkien joukkovelkakirjojen kanssa samassa sammiossa.
   2.   EKP:n neuvosto voi poikkeustapauksissa päättää myöntää korkeintaan kolmen vuoden pituisia väliaikaisia poikkeuksia 1 kohdassa tarkoitetusta kiellosta. Poikkeusta koskevaan pyyntöön on liitettävä rahoitussuunnitelma, josta käy ilmi miten valtion takaamien kattamattomien pankkien joukkovelkakirjojen omasta käytöstä luovutaan viimeistään kolme vuotta poikkeuksen myöntämisestä.
   3.   Jos tämä päätös, suuntaviivat EKP/2011/14 ja eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä 20 päivänä maaliskuuta 2013 annetut suuntaviivat EKP/2013/4 (2), sellaisina kuin kukin kansallinen keskuspankki on pannut ne täytäntöön kansallisella tasolla, poikkeavat toisistaan, sovelletaan tätä päätöstä.
   2 artikla
   Voimaantulo
   Tämä päätös tulee voimaan 22 päivänä maaliskuuta 2013.
   
      Tehty Frankfurt am Mainissa 20 päivänä maaliskuuta 2013.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 331, 14.12.2011, s. 1.
   
      (2)  Katso tämän virallisen lehden sivu 23.